HOTĂRÂRE nr. 57 din 8 februarie 2019
pentru modificarea şi completarea Hotărârii Guvernului nr. 500/2017 privind aprobarea schemei "Ajutor de minimis pentru aplicarea programului de susţinere a crescătorilor de ovine pentru comercializarea lânii"

EMITENT: Guvernul
PUBLICAT ÎN: Monitorul Oficial nr. 109 din 12 februarie 2019 

Data intrării în vigoare: 

  În temeiul art. 108 din Constituţia României, republicată,
Guvernul României adoptă prezenta hotărâre.  
  ART. I
  Hotărârea Guvernului nr. 500/2017 privind aprobarea schemei „Ajutor de minimis pentru aplicarea programului de susţinere a crescătorilor de ovine pentru comercializarea lânii“, publicată în Monitorul Oficial al României, Partea I, nr. 568 din 17 iulie 2017, cu modificările ulterioare, se modifică şi se completează după cum urmează:
1.   După articolul 3 se introduce un nou articol, articolul 3^1, cu următorul cuprins:
"  ART. 3^1
Prin excepţie de la prevederile art. 3 lit. b), pentru anul 2019, perioada de cerere este perioada cuprinsă între data de 29 martie-30 septembrie 2019, inclusiv."  
2. La   articolul 5, litera b) se modifică şi va avea următorul cuprins:
"b) să facă dovada comercializării cantităţii de lână pentru care solicită acordarea sprijinului către un centru de colectare a lânii sau o unitate de procesare a lânii, direct sau printr-un intermediar, care are încheiat un contract de livrare lână cu un centru de colectare sau o unitate de procesare a lânii."  
3.   După articolul 8 se introduc două noi articole, articolele 8^1 şi 8^2, cu următorul cuprins:
"  ART. 8^1
Pentru anul 2019, valoarea totală a schemei de ajutor de minimis se asigură, în condiţiile   art. 37 alin. (2) din Legea nr. 500/2002 privind finanţele publice, cu modificările şi completările ulterioare, din bugetul repartizat de Ministerul Agriculturii şi Dezvoltării Rurale de la capitolul 83.01 «Agricultură, silvicultură, piscicultură şi vânătoare», titlul 51 «Transferuri între unităţi ale administraţiei publice», articolul 51.01 «Transferuri curente», alineatul 51.01.01 «Transferuri către instituţii publice», direcţiilor pentru agricultură judeţene şi a municipiului Bucureşti pe anul 2019, care asigură sumele necesare acordării schemei de la capitolul 83.10 «Agricultură, silvicultură, piscicultură şi vânătoare», titlul 40 „Subvenţii“, articolul 40.15 «Sprijinirea producătorilor agricoli».
  ART. 8^2
Prin excepţie de la prevederile art. 8, plata cantităţii de lână comercializată cu respectarea condiţiilor de eligibilitate, în perioada de cerere prevăzută la art. 3 lit. b) şi nedecontată în anul 2018, se asigură din bugetul prevăzut la art. 8^1, iar suma necesară se aprobă prin ordin al ministrului agriculturii şi dezvoltării rurale."  
4. La   articolul 9, alineatul (5) se modifică şi va avea următorul cuprins:
"(5) Direcţiile pentru agricultură judeţene sau a municipiului Bucureşti, după caz, pe a căror rază teritorială se află exploataţia verifică sumele primite anterior de beneficiarii prevăzuţi la   art. 4 alin. (2) în baza Hotărârii Guvernului nr. 638/2016 privind aprobarea schemei «Ajutor de minimis pentru achiziţionarea de către producătorii agricoli de berbeci/ţapi de reproducţie din rase specializate», cu modificările ulterioare, Hotărârii Guvernului nr. 723/2016 privind aprobarea schemei «Ajutor de minimis pentru achiziţionarea de către producătorii agricoli de juninci din rase specializate de taurine, juninci din specia bubaline şi/sau tauri de reproducţie din rase de carne», cu modificările ulterioare, Hotărârii Guvernului nr. 852/2016 privind aprobarea schemei «Ajutor de minimis pentru achiziţionarea de către producătorii agricoli de animale de reproducţie din rase pure şi/sau hibride din specia porcine», precum şi orice alte sume acordate prin scheme de ajutor de minimis, în perioada 2017-2019, şi cele declarate de solicitant în cerere, în vederea calculării sumelor rămase şi potenţial a fi primite prin prezenta schemă de ajutor de minimis."
5.   După articolul 9 se introduce un nou articol, articolul 9^1, cu următorul cuprins:
"  ART. 9^1
Prin excepţie de la termenul prevăzut la art. 9 alin. (1), pentru anul 2019, beneficiarii prevăzuţi la art. 4 alin. (2) depun, până la data de 28 martie 2019 inclusiv, cererea de înscriere în programul prin care solicită înregistrarea în Registrul unic pentru accesarea Programului de susţinere a crescătorilor de ovine pentru comercializarea lânii."  
6. La   articolul 10, după alineatul (2) se introduc două noi alineate, alineatele (2^1) şi (2^2), cu următorul cuprins:
"(2^1) Prin excepţie de la prevederile alin. (2), pentru anul 2019, pentru obţinerea sprijinului financiar prevăzut la art. 6 alin. (2), până la data de 1 noiembrie 2019 inclusiv, solicitanţii înregistraţi în Registrul unic pentru accesarea Programului de susţinere a crescătorilor de ovine pentru comercializarea lânii şi verificaţi potrivit prevederilor alin. (1) au obligaţia să depună la direcţiile pentru agricultură judeţene, respectiv a municipiului Bucureşti documente justificative care să ateste comercializarea producţiei de lână obţinute.  
(2^2) Pentru acordarea sprijinului, documentele justificative prevăzute la alin. (2^1) trebuie să ateste că lâna a fost comercializată în condiţiile legii."
7. La   articolul 10, după alineatul (3) se introduce un nou alineat, alineatul (4), cu următorul cuprins:
"(4) Prin excepţie de la prevederile alin. (3),   pentru anul 2019, documentele justificative prevăzute la alin. (2^1) sunt factura/fila/filele din carnetul de comercializare, din care să rezulte cantitatea de lână comercializată, direct sau prin intermediar. În cazul intermediarului, acesta trece pe fila/filele din carnetul de comercializare al crescătorului de ovine numărul contractului încheiat cu un centru de colectare sau o unitate de procesare a lânii."
8.   După articolul 12 se introduce un nou articol, articolul 12^1, cu următorul cuprins:
"  ART. 12^1
Prin excepţie de la prevederile art. 12, pentru anul 2019, direcţiile pentru agricultură judeţene şi a municipiului Bucureşti întocmesc, până în data de 10 noiembrie 2019, situaţia centralizatoare cu sumele necesare pentru acordarea sprijinului financiar, conform modelului prevăzut în anexa nr. 4, pe care o transmit Direcţiei generale buget-finanţe şi fonduri europene din cadrul Ministerului Agriculturii şi Dezvoltării Rurale."  
  ART. II
  Hotărârea Guvernului nr. 500/2017 privind aprobarea schemei „Ajutor de minimis pentru aplicarea programului de susţinere a crescătorilor de ovine pentru comercializarea lânii“, publicată în Monitorul Oficial al României, Partea I, nr. 568 din 17 iulie 2017, cu modificările ulterioare, precum şi cu modificările şi completările aduse prin prezenta hotărâre, se va republica, dându-se textelor o nouă numerotare.

